CELEX: 32010D0456
Language: hu
Date: 2010-08-17 00:00:00
Title: 2010/456/EU: A Bizottság határozata ( 2010. augusztus 17. ) a 687/2008/EK rendelettől az intervenciós gabonának a 2009/2010-es gazdasági évre vonatkozó finnországi szállítási és átvételi határideje tekintetében történő eltérésről (az értesítés a C(2010) 5659. számú dokumentummal történt)

19.8.2010   
            
            
               HU
            
            
               Az Európai Unió Hivatalos Lapja
            
            
               L 218/22
            
         A BIZOTTSÁG HATÁROZATA
   (2010. augusztus 17.)
   a 687/2008/EK rendelettől az intervenciós gabonának a 2009/2010-es gazdasági évre vonatkozó finnországi szállítási és átvételi határideje tekintetében történő eltérésről
   (az értesítés a C(2010) 5659. számú dokumentummal történt)
   (Csak a finn és a svéd nyelvű szöveg hiteles)
   (2010/456/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 43. cikkének a) pontjára, összefüggésben a 4. cikkével,
   mivel:
   
               (1)
            
            
               A gabonafélék kifizető ügynökségek, illetve intervenciós hivatalok által történő átvételére vonatkozó eljárások létrehozásáról, valamint a gabona minőségének meghatározására szolgáló elemzési módszerek megállapításáról szóló, 2008. július 18-i 687/2008/EK bizottsági rendelet (2) előírja, hogy elfogadható ajánlat esetén a termelőket mielőbb tájékoztatni kell a szállítás ütemezéséről. E célból a hivatkozott rendelet 2. cikke (4) bekezdésének első albekezdése előírja, hogy a kukoricától eltérő gabonafélék tekintetében az ajánlattal megkeresett intervenciós központba történő utolsó szállításnak legkésőbb az ajánlat beérkezésének hónapját követő negyedik hónap végéig meg kell történnie, ez a határidő azonban Finnország esetében július 31-nél későbbi időpontra nem eshet.
            
         
               (2)
            
            
               A 687/2008/EK bizottsági rendelet 6. cikkének (6) bekezdése úgy rendelkezik, hogy a kukoricától eltérő gabonafélék esetében az utolsó átvételnek legkésőbb a 2. cikk (4) bekezdésének első albekezdésében említett utolsó szállítást követő második hónap végéig meg kell történnie, ez a határidő azonban Finnország esetében augusztus 31-nél későbbi időpontra nem eshet.
            
         
               (3)
            
            
               A 687/2008/EK bizottsági rendelet 7. cikke (1) bekezdésének értelmében a vett minták fizikai és technológiai tulajdonságait a reprezentatív minta vételétől számított húsz munkanapon belül kell elemezni.
            
         
               (4)
            
            
               A 2009/2010-es gazdasági év során Finnországban rekordmennyiségű, 4,3 millió tonnányi gabonát takarítottak be, amiből 2,2 millió tonna árpa. Figyelembe véve a finnországi gabonapiac helyzetét – amelyet viszonylag alacsony, az intervenciós ár szintjét sem elérő termelői árak jellemeznek –, a 2009/2010-es gazdasági év során Finnországban jelentős gabonamennyiséget kínáltak fel intervencióra: hozzávetőleg 823 000 tonnát, ebből 796 000 tonna árpa és 27 000 tonna közönséges búza. A 2010. július 1-jén készített, legutóbbi rendelkezésre álló statisztikák szerint az intervenciós időszak kezdete óta intervenció keretében átvett gabona összmennyisége hozzávetőleg 573 000 tonna, ebből 566 000 tonna árpa és 7 000 tonna közönséges búza. Következésképpen jelentős mennyiségű olyan, intervencióra felkínált gabona marad, amelyet még le kell szállítani, illetve intervenciós átvétel céljából elemezni kell.
            
         
               (5)
            
            
               2010. június 24-én Finnország tájékoztatta a Bizottság szolgálatait, hogy a bőséges mennyiségű intervenciós gabonára vonatkozó ajánlatok kezelését célzó további raktározási kapacitás felkutatása időigényes feladat, így az ütemezésben némi késedelem jelentkezett. A finn hatóságok ezért a 2009/2010-es gazdasági évre vonatkozóan azt kérik, hogy a Bizottság a gabonafélék szállításának határidejét 2010. szeptember 30-ára, átvételük határidejét pedig 2010. október 31-ére tolja ki, továbbá a minőségelemzés határidejét is hosszabbítsa meg.
            
         
               (6)
            
            
               Tekintettel az ismertetett körülményekre, valamint a 2009/2010-es gazdasági évben intervencióra felkínált gabonafélék megfelelő átvétele érdekében – a 687/2008/EK rendelettől eltérően – a szállítási határidő, a minőségelemzés határidejének és az adott gazdasági évben intervencióra felkínált termékek átvételi határidejének meghosszabbítása révén indokolt helyt adni Finnország kérésének.
            
         
               (7)
            
            
               A Finnországban a 2009/2010-es gazdasági évben benyújtott ajánlatok tekintetében indokolt úgy rendelkezni, hogy az e határozatban előírt intézkedések legyenek alkalmazandók.
            
         
               (8)
            
            
               Az e határozatban előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
            
         ELFOGADTA EZT A HATÁROZATOT:
   1. cikk
   A 687/2008/EK rendelet 2. cikke (4) bekezdésének első albekezdésétől eltérően a 2009/2010-es gazdasági évre vonatkozóan a Finnországban intervencióra felkínált gabonafélék utolsó szállításának legkésőbb 2010. szeptember 30-ig kell megtörténnie.
   2. cikk
   A 687/2008/EK rendelet 6. cikkének (6) bekezdésétől eltérően a 2009/2010-es gazdasági évre vonatkozóan a Finnországban intervencióra felkínált gabonafélék utolsó átvételének legkésőbb 2010. október 31-ig kell megtörténnie.
   3. cikk
   A 687/2008/EK rendelet 7. cikkének (1) bekezdésétől eltérően a 2009/2010-es gazdasági évre vonatkozóan a minták fizikai és technológiai tulajdonságainak elemzését Finnországban harminc munkanapon belül kell elvégezni.
   4. cikk
   Ez a határozat a 2009/2010-es gazdasági év tekintetében benyújtott intervenciós ajánlatokra alkalmazandó.
   5. cikk
   Ennek a határozatnak a Finn Köztársaság a címzettje.
   
      Kelt Brüsszelben, 2010. augusztus 17-én.
      
         
            a Bizottság részéről
         
         Dacian CIOLOŞ
         
            a Bizottság tagja
         
      
   
   
      (1)  HL L 299., 2007.11.16., 1. o.
   
      (2)  HL L 192., 2008.7.19., 20. o.